Predkladacia správa

Návrh na vydanie zákona, ktorým sa mení a dopĺňa zákon č. 94/1963 Zb.       o rodine v znení neskorších predpisov a zákon č. 99/1963 Zb. Občiansky súdny poriadok v znení neskorších predpisov predkladá skupina poslancov Národnej rady Slovenskej republiky podľa čl. 87 ods. 1 Ústavy SR. Na rokovanie vlády SR sa návrh predkladá podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. 

Zámerom návrhu novely zákona je zabrániť automatickému umiestňovaniu detí z rodín priamo do detského domova, bez akéhokoľvek predchádzajúceho pokusu o realizáciu inej formy náhradnej výchovy. Ďalej novela zavádza demonštratívny výpočet konkrétnych foriem správania sa rodičov, ktoré sa považujú za opravdivý záujem rodiča o dieťa, čím sa nahradí doterajšia prax, kedy postačovalo, aby rodičia dieťa raz za šesť mesiacov navštívili, alebo mu poslali pohľadnicu. Návrh zavádza povinnosť súdu rozhodnúť o osvojení dieťaťa a umiestnení do náhradnej výchovy bezodkladne, najneskôr do jedného roka od podania návrhu. 

Predložený návrh zákona predložilo Ministerstvo spravodlivosti na vyjadrenie Ministerstvu práce, sociálnych vecí a rodiny, Ministerstvu zdravotníctva a Ministerstvu vnútra. Zaslané pripomienky ministerstiev boli len legislatívno-technického charakteru. 
	
Ministerstvo spravodlivosti Slovenskej republiky súhlasí s riešením uvedenej problematiky v predloženom poslaneckom návrhu zákona,  navrhujeme však článok II. návrhu upraviť nasledovne:  
1.	§ 176 sa dopĺňa odsekom 3, ktorý znie: “(3) O návrhu vo veci náhradnej rodinnej starostlivosti, najmä o zverení dieťaťa do výchovy iného občana než rodiča a o zverení dieťaťa do pestúnskej starostlivosti, rozhodne súd bez zbytočného odkladu najneskôr do jedného roka od podania návrhu na zverenie dieťaťa do výchovy iného občana než rodiča alebo návrhu na zverenie dieťaťa do pestúnskej starostlivosti. Predĺžiť konanie možno len vo výnimočnom a odôvodnenom prípade, ak sa tým chráni záujem dieťaťa.”
2.	§ 181 sa dopĺňa odsekom 4, ktorý znie: “(4) O osvojení rozhodne súd bez zbytočného odkladu najneskôr do jedného roka od podania návrhu na osvojenie. Predĺžiť konanie možno len vo výnimočnom a odôvodnenom prípade, ak sa tým chráni záujem dieťaťa.”
Uvedenou zmenou bude konanie zaradené systematicky buď pod starostlivosť súdu o maloletých alebo pod konanie o osvojenie. 

Ministerstvo spravodlivosti SR odporúča vláde SR s pripomienkami súhlasiť s predloženým návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov a zákon č. 99/1963 Zb. Občiansky súdny poriadok v znení neskorších predpisov.